|  |  |
| --- | --- |
|  | PATVIRTINTAMolėtų rajono savivaldybės tarybos2017 m. kovo d. sprendimu Nr.  |

**MOLĖTŲ RAJONO SAVIVALDYBĖS SENIŪNAITIJŲ SENIŪNAIČIŲ RINKIMO IR ATŠAUKIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Molėtų rajono savivaldybės seniūnaitijų seniūnaičių rinkimo ir atšaukimo tvarkos aprašas (toliau – aprašas) reglamentuoja Molėtų rajono savivaldybės seniūnaitijų (toliau – seniūnaitija) seniūnaičių rinkimo ir atšaukimo tvarką.

2. Seniūnaitijų gyventojai, turintys teisę rinkti Molėtų rajono savivaldybės (toliau – savivaldybė) tarybą, Lietuvos Respublikos vietos savivaldos įstatymo nustatyta tvarka renka gyvenamosios vietovės bendruomenės atstovus – seniūnaičius.

3. Seniūnaitis renkamas 3 metams. Seniūnaitis dirba visuomeniniais pagrindais.

4. Seniūnaičio rinkimų datą ir laiką, suderinęs su savivaldybės administracijos direktoriumi, skelbia seniūnas. Seniūnaičio rinkimų data ir laikas skelbiami ne vėliau kaip likus 15 dienų iki rinkimų dienos.

5. Seniūnaičio rinkimų data, rinkimų būdas ir kita aktuali informacija apie seniūnaičio rinkimus skelbiama savivaldybės interneto svetainėje www.moletai.lt, viešai seniūnijos patalpose, skelbimų lentose (ten, kur jos oficialiai įrengtos).

**II SKYRIUS**

**KANDIDATŲ Į SENIŪNAIČIUS REGISTRAVIMO TVARKA**

6. Kandidatus į seniūnaičius gali siūlyti tik tos seniūnaitijos, kurioje renkamas seniūnaitis, gyventojai, bendruomeninės organizacijos. Seniūnaitijos gyventojas savo kandidatūrą gali išsikelti pats.

7. Kandidatu į seniūnaičius gali būti pilnametis seniūnaitijos gyventojas, deklaravęs gyvenamąją vietą toje seniūnaitijoje, kurioje jo kandidatūra siūloma į seniūnaičius.

8. Seniūnaičiu negali būti renkamas asmuo, kuris:

8.1. įstatymų nustatyta tvarka pripažintas kaltu dėl sunkaus ar labai sunkaus nusikaltimo padarymo ir turi neišnykusį ar nepanaikintą teistumą;

8.2. yra įstatymų nustatyta tvarka uždraustos organizacijos narys;

8.3. yra savivaldybės tarybos narys, savivaldybės administracijos direktorius, savivaldybės kontrolierius, savivaldybės administracijos valstybės tarnautojas;

8.4. teismo pripažintas neveiksniu tam tikroje srityje.

9. Kandidatas į seniūnaičius turi pateikti seniūnijai:

9.1. pažymą apie deklaruotą gyvenamąją vietą;

9.2. gyvenimo aprašymą (CV);

9.3. vieną 3 X 4 nuotrauką.

10. Kandidatų į seniūnaičius registracija prasideda prieš 15 kalendorinių dienų ir baigiasi likus 3 kalendorinėms dienoms iki rinkimų. Kandidatų į seniūnaičius sąrašas viešai paskelbiamas seniūnijos skelbimų lentoje ir savivaldybės interneto svetainėje www.moletai.lt.

**III SKYRIUS**

**SENIŪNAIČIŲ RINKIMŲ ORGANIZAVIMO TVARKA SENIŪNAITIJOSE, KURIOSE GYVENA NE DAUGIAU KAIP 500 GYVENTOJŲ**

11. Seniūnaitijose, kuriose gyvena ne daugiau kaip 500 gyventojų, seniūnaičiai renkami gyventojų susirinkime, kurį organizuoja seniūnas. Rinkimų agitacija, neatsižvelgiant į jos būdus, formą ir priemones, draudžiama seniūnaičių rinkimų dieną.

12. Apie gyventojų susirinkimą seniūnas informuoja seniūnaitijos gyventojus savivaldybės interneto svetainėje www.moletai.lt, seniūnijos patalpose, skelbimų lentose ne vėliau kaip prieš 15 kalendorinių dienų iki rinkimų.

13. Skelbime apie gyventojų susirinkimą turi būti nurodyta seniūnaitijos, kurioje renkamas seniūnaitis, pavadinimas, gyventojų susirinkimo vieta, laikas, seniūnaičių sąrašas, susirinkimo organizatorius bei išvardijamos seniūnaitijai priklausančios teritorijos.

14. Gyventojų susirinkimui pirmininkauja seniūnas, o susirinkimo sekretoriaus funkcijas atlieka seniūnijos darbuotojas.

15. Seniūnaitis gyventojų susirinkime renkamas atviru balsavimu.

16. Susirinkimo pirmininkas paskelbia kandidatų į seniūnaičius sąrašą. Balsuojama atviru balsavimu už kiekvieną kandidatą.

17. Išrinktas seniūnaičiu laikomas tas kandidatas, kuris surinko daugiausia susirinkime dalyvavusių gyventojų balsų.

18. Susirinkimo rezultatai įforminami protokolu, kurį pasirašo susirinkimo pirmininkas ir sekretorius. Susirinkimo protokolas saugomas seniūnijoje.

19. Rinkimai laikomi įvykusiais, jeigu rinkimuose dalyvauja ne mažiau kaip 5 procentai seniūnaitijos gyventojų, turinčių teisę rinkti seniūnaitį. Neįvykus rinkimams, pakartotinai rinkimai organizuojami ne vėliau kaip po 2 mėnesių. Pakartotiniams rinkimams netaikomas šiame punkte nustatytas reikalavimas dėl rinkimuose dalyvaujančių gyventojų skaičiaus.

**IV SKYRIUS**

**SENIŪNAIČIŲ RINKIMŲ ORGANIZAVIMO TVARKA SENIŪNAITIJOSE, KURIOSE GYVENA DAUGIAU KAIP 500 GYVENTOJŲ**

20. Seniūnaitijose, kuriose gyvena daugiau kaip 500 gyventojų, seniūnaičiai  renkami organizuojant gyventojų susirinkimą arba gyventojams balsuojant raštu ar elektroninių ryšių priemonėmis.

21. Gyventojų susirinkimo organizavimo tvarka yra tokia pati kaip ir seniūnaitijose, kuriose gyvena ne daugiau kaip 500 gyventojų.

22. Gyventojams renkant seniūnaičius balsuojant raštu ar elektroninių ryšių priemonėmis, apie tokį rinkimų būdą seniūnas informuoja seniūnaitijos gyventojus savivaldybės interneto svetainėje www.moletai.lt, viešai seniūnijos patalpose, skelbimų lentose ne vėliau kaip prieš 15 kalendorinių dienų iki rinkimų.

23. Skelbime apie balsavimą raštu ar elektroninių ryšių priemonėmis turi būti nurodyta seniūnaitijos, kurioje renkamas seniūnaitis, pavadinimas, seniūnaičių sąrašas, balsavimo raštu ar elektroninių ryšių priemonėmis data, susirinkimo organizatorius, adresas, kuriuo balsuojama raštu ar kuriuo balsuojama elektroninių ryšių priemonėmis bei išvardijamos seniūnaitijai priklausančios teritorijos.

24. Balsuojant raštu ar elektroninių ryšių priemonėmis, seniūnaitijų gyventojai turi nurodyti, seniūnijos ir seniūnaitijos pavadinimą, savo vardą, pavardę, gyvenamosios vietos adresą, telefono numerį, datą ir seniūnaitį, už kurį balsuojama. Balsuojama tik už vieną kandidatą, vienas gyventojas turi vieną balsą. Balsuojant raštu pildomas balsavimo raštu biuletenis (1 priedas). Užpildytas balsavimo raštu biuletenis turi būti pasirašytas ir pristatytas į rinkimus organizavusią seniūniją rinkimų dieną. Visi biuleteniai turi būti antspauduoti seniūnijos antspaudu.

25. Išrinktas seniūnaičiu laikomas tas kandidatas, kuris gavo daugiausia balsų balsuojant raštu ar elektroninių ryšių priemonėmis. Balsams tarp kandidatų pasiskirsčius po lygiai skelbiamas pakartotinis balsavimas, rinkimuose dalyvaujant ir balsuojant už lygiai balsų surinkusius kandidatus.

26. Balsams skaičiuoti seniūnijoje sudaroma komisija iš seniūno ir 2 seniūnijos darbuotojų, kuri kitą darbo dieną po rinkimų suskaičiuoja balsavimo raštu ar elektroninių ryšių priemonėmis rezultatus, surašo protokolą. Protokolą pasirašo komisijos pirmininkas ir sekretorius.

27. Balsavimo raštu ar elektroninių ryšių priemonėmis duomenys ir protokolas saugomi seniūnijoje.

28. Rinkimai laikomi įvykusiais, jeigu rinkimuose dalyvauja ne mažiau kaip 5 procentai seniūnaitijos gyventojų, turinčių teisę rinkti seniūnaitį. Neįvykus rinkimams, pakartotinai rinkimai organizuojami ne vėliau kaip po 2 mėnesių. Pakartotiniams rinkimams netaikomas šiame punkte nustatytas reikalavimas dėl rinkimuose dalyvaujančių gyventojų skaičiaus.

**V SKYRIUS**

**SENIŪNAIČIO STATUSĄ PATVIRTINANČIŲ DOKUMENTŲ ĮFORMINIMAS**

29. Seniūnai per 5 darbo dienas išrinktų seniūnaičių sąrašą pateikia savivaldybės administracijos direktoriui. Seniūnaičių sąrašas yra tvirtinamas savivaldybės administracijos direktoriaus įsakymu. Seniūnaičio įgaliojimai prasideda nuo seniūnaičių sąrašo patvirtinimo.

30. Seniūnaičiams seniūnai pasirašytinai išduoda seniūnaičių pažymėjimus. Seniūnaičio pažymėjimo formą nustato savivaldybės administracijos direktorius. Pažymėjimai išduodami ne vėliau kaip per 10 darbo dienų po rinkimų.

31. Seniūnaičių pažymėjimai registruojami Seniūnaičių pažymėjimų registravimo žurnale (2 priedas), kurį tvarko ir apskaito kiekviena seniūnija atskirai.

**VI SKYRIUS**

**SENIŪNAIČIO ATŠAUKIMO TVARKA**

32. Seniūnaitį iš pareigų atšaukia savivaldybės administracijos direktorius įsakymu, jeigu seniūnaičiu nepasitikėjimą pareiškia seniūnas motyvuotu teikimu ar ne mažiau kaip 5 procentai seniūnaitijos gyventojų, turinčių teisę rinkti seniūnaitį.

33. Seniūnaitijos gyventojai parašo raštą dėl nepasitikėjimo seniūnaičiu, rašte nurodo datą, gyvenamąją vietą, vardą, pavardę ir pasirašo. Raštas siunčiamas atitinkamai seniūnijai, seniūnijos seniūnas patikrina, ar tai yra seniūnaitijos, kurioje pareikštas nepasitikėjimas seniūnaičiu, gyventojai. Patikrintas raštas persiunčiamas savivaldybės administracijos direktoriui. Savivaldybės administracijoje gavus seniūno motyvuotą teikimą ar gyventojų raštą per 5 darbo dienas parengiamas savivaldybės administracijos direktoriaus įsakymas dėl seniūnaičio atšaukimo iš pareigų.

**VII SKYRIUS**

**BAIGIAMOSIOS NUOSTATOS**

34. Jeigu seniūnaitis atsisako savo įgaliojimų arba netenka seniūnaičio statuso pareiškus nepasitikėjimą, arba negali atlikti funkcijų dėl ligos (kai laikinasis nedarbingumas trunka ilgiau kaip 120 kalendorinių dienų iš eilės arba ilgiau kaip 140 dienų per paskutinius 12 mėnesių), organizuojami nauji seniūnaičio rinkimai šio aprašo nustatyta tvarka.

35. Aprašo nuostatų įgyvendinimo kontrolę atlieka savivaldybės administracijos direktorius.

36. Savivaldybės administracijai ar (ir) seniūnijai gavus skundą dėl seniūnaičių rinkimų organizavimo tvarkos pažeidimo, savivaldybės administracijos direktorius per 3 darbo dienas nuo skundo registravimo savivaldybės administracijoje dienos sudaro darbo grupę iš 3 valstybės tarnautojų skundui išnagrinėti. Skundas išnagrinėjamas per 10 darbo dienų nuo darbo grupės sudarymo dienos ir išvados teikiamos savivaldybės administracijos direktoriui. Savivaldybės administracijos direktorius, atsižvelgęs į darbo grupės išvadas, turi teisę priimti sprendimą pripažinti rinkimų rezultatus atitinkamoje seniūnaitijoje negaliojančiais ir pavesti seniūnui organizuoti naujus rinkimus vadovaujantis aprašo nuostatomis.

37. Aprašo papildymai ir pakeitimai tvirtinami savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Molėtų rajono savivaldybės seniūnaitijų seniūnaičių rinkimo ir atšaukimo organizavimo tvarkos aprašo

1 priedas

**BALSAVIMO RAŠTU BIULETENIS**

***\_\_\_\_\_\_\_\_\_\_\_\_\_\_\_\_\_***

(pildymo data)

Rinkimų vieta (seniūnija) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Seniūnaitijos pavadinimas \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kandidatas į seniūnaičius \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

                                                  (vardas, pavardė, adresas, telefonas)

Aš, žemiau pasirašęs, sutinku, kad \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

būtų išrinktas Molėtų rajono savivaldybės \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ seniūnaitijos seniūnaičiu.

| Eil. Nr. | VARDAS | PAVARDĖ | ADRESAS | GIMIMO DATA | PARAŠAS**sutinku**  |
| --- | --- | --- | --- | --- | --- |
| 1. |   |   |   |   |   |

Pasirašo \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

                                        (vardas, pavardė, adresas, telefonas)

Molėtų rajono savivaldybės seniūnaitijų seniūnaičių rinkimo ir atšaukimo organizavimo tvarkos aprašo

2 priedas

**(Seniūnaičių pažymėjimų registravimo žurnalas)**

**MOLĖTŲ RAJONO SAVIVALDYBĖS ADMINISTRACIJOS**

**....................................... SENIŪNIJOS**

**SENIŪNAIČIŲ PAŽYMĖJIMŲ REGISTRAVIMO ŽURNALAS**

| Eil. Nr. | Vardas, pavardė | Seniūnaičio pažymėjimo Nr. | Pažymėjimo išdavimo data | Parašas | Pažymėjimo grąžinimo data | Parašas |
| --- | --- | --- | --- | --- | --- | --- |
|   |   |   |   |   |   |   |
|   |   |   |   |   |   |   |
|   |   |   |   |   |   |   |